Solomone o ile a thoma go agela Jehofa tempele. O ile a e aga ka gauta e botsebotse, silifera, dikota le maswika. Tempele yeo e ile ya agwa ke banna ba bantši le basadi bao ba nago le bokgoni. E agilwe ka mengwaga e šupago. Ge tempele yeo e feditšwe go agwa, Baisiraele ba ile ba e neela go Jehofa. E be e na le aletare, gomme godimo ga aletare yeo go beilwe dihlabelo. Solomone o ile a khunama pele ga aletare yeo gomme a rapela a re: ‘Wena Jehofa, tempele ye ga e go lekane, e bile ga se e botse ka mokgwa wo o bego o ka rata gore e be ka gona, eupša hle re amogele gomme o kwe le dithapelo tša rena.’ Jehofa o ile a ikwa bjang ka tempele yeo le thapelo ya Solomone? Gateetee ge Solomone a feditše go rapela, Jehofa o ile a romela mollo go tšwa legodimong gomme wa tšhuma sehlabelo seo se bego se le aletareng. Jehofa o ile a amogela tempele yeo. Ge Baisiraele ba bona mollo woo, ba thaba kudu.